《江汉》
宋代·刘攽

江汉繄常武，苗民傒舞阶。百蛮时暴桀，终古事威怀。

壤穴深潜蚁，山林盛斗豺。堕鸢愁瘴雾，吹蛊厌昏霾。

淫毒皆沙蜮，跳梁自井蛙。几成分服岭，垂欲罢朱崖。

元帅全军出，天王太室斋。凿门资感奋，负羽必谁差。

壮气随霆击，先声甚雨偕。游魂蚩尔辈，贾勇洎吾侪。

略野穷飞鸟，围城尽析骸。饥啼儿宛转，怨哭鬼欧哇。

破竹馀铦刃，焚原只乱秸。鲸掀才足脍，狸搰可须埋。

王略过铜柱，天威畅藁街。斗牛光更润，溟海静无涯。

贾舶盈珠琲，宫娥贱玳钗。拜侯金篆斗，犒士酒如淮。

神武千龄协，欢娱万国谐。告成方历吉，名岳望禋柴。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。